SL Uradni list Evropske unije L 166/33

SMERNICA EVROPSKE CENTRALNE BANKE

z dne 12. marca 2014

o spremembi Smernice ECB/2011/14 o instrumentih in postopkih denarne politike Eurosistema

(ECB/2014/10)

(2014/329/EU)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti prve alinee člena 127(2) Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, člena 14.3 in člena 18.2 Statuta,

ob upoštevanju naslednjega:

(1) Enotna denarna politika zahteva opredelitev instrumentov in postopkov, ki se uporabljajo v Eurosistemu, sestavljenem iz nacionalnih centralnih bank držav članic, katerih valuta je euro (v nadaljnjem besedilu: NCB), in Evropske centralne banke (ECB), da bi se ta politika izvajala na enoten način.

(2) ECB je pooblaščena, da sprejme potrebne smernice za izvajanje denarne politike Eurosistema, NCB pa so dolžne ravnati v skladu s temi smernicami.

(3) V skladu s členom 18.1 Statuta Evropskega sistema centralnih bank in Evropske centralne banke lahko ECB in NCB sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Pogoji, po katerih so ECB in NCB pripravljene skleniti kreditne posle, vključno z merili za ugotavljanje primernosti zavarovanja za namene teh poslov, so določeni v Prilogi I k Smernici ECB/2011/14 (1) ter tudi v Sklepu ECB/2013/6 (2) in Sklepu ECB/2013/35 (3).

(4) Smernico ECB/2011/14 je treba spremeniti, da bo odražala spremembe v okviru Eurosistema za zavarovanje, ki se nanašajo na: (a) razširitev zahtev za poročanje podatkov na ravni posameznega posojila na listinjene vrednostne papirje, zavarovane s terjatvami iz naslova kreditnih kartic.To je namenjeno ohranitvi njihove primernosti za zavarovanje pri kreditnih poslih Eurosistema v luči zahteve iz predzadnjega odstavka oddelka 6.2.1.1 Priloge I k Smernici ECB/2011/14, po kateri mora biti finančno premoženje, ki ustvarja denarni tok in s katerim so zavarovani listinjeni vrednostni papirji, homogeno; in (b) spremembo vzporeditve nekaterih bonitetnih ocen v okviru usklajene lestvice bonitetnih ocen Eurosistema.

(5) Smernico ECB/2011/14 je treba spremeniti tudi zato, da bo odražala spremembe zaradi uvedbe velikih izboljšav v korespondenčni centralnobančni model (CCBM) Eurosistema. Prvič, odločeno je bilo, da se od 26. maja 2014 odpravi zahteva po repatriaciji, ki je od nasprotnih strank Eurosistema zahtevala, da pred mobilizacijo finančnega premoženja kot zavarovanja pri kreditnih poslih Eurosistema to finančno premoženje prenesejo v sistem poravnave vrednostnih papirjev (SPVP) zadevnega izdajatelja. Ustvaril bi se nov kanal za mobilizacijo, ki kombinira CCBM in povezave med SPVP, po katerem bi vsaka nasprotna stranka Eurosistema za mobilizacijo primernega finančnega premoženja za zavarovanje terjatev Eurosistema lahko uporabila kateri koli SPVP/primerno povezavo. Drugič, od 29. septembra 2014 bi bilo treba omogočiti uporabo tripartitnih storitev upravljanja zavarovanja, kot jih na trgu ponujajo tripartitni agenti (triparty agents), na čezmejni osnovi prek CCBM –

SPREJEL NASLEDNJO SMERNICO:

Člen 1

Spremembe Priloge I

Priloga I k Smernici ECB/2011/14 se spremeni v skladu s Prilogo k tej smernici.

Člen 2

Začetek učinkovanja in izvedba

1. Ta smernica začne učinkovati na dan, ko so o njej NCB uradno obveščene.

2. NCB sprejmejo potrebne ukrepe za uskladitev z odstavki 3, 8, 15 in 16 Priloge k tej smernici in jih uporabljajo od 1. aprila 2014. ECB sporočijo besedila in sredstva, ki se nanašajo na te ukrepe, najpozneje do 24. marca 2014.

3. NCB sprejmejo potrebne ukrepe za uskladitev z odstavki 1, 2, 4 do 7 in 10 do 13 Priloge k tej smernici in jih uporabljajo od 26. maja 2014. ECB sporočijo besedila in sredstva, ki se nanašajo na te ukrepe, najpozneje do 24. marca 2014.

4. NCB sprejmejo potrebne ukrepe za uskladitev z odstavkoma 9 in 14 Priloge k tej smernici in jih uporabljajo od 29. septembra 2014. ECB sporočijo besedila in sredstva, ki se nanašajo na te ukrepe, najpozneje do 24. marca 2014.

Člen 4

Naslovniki

Ta smernica je naslovljena na vse centralne banke Eurosistema.

V Frankfurtu na Majni, 12. marca 2014 Predsednik ECB Mario DRAGHI

(1) Smernica ECB/2011/14 z dne 20. septembra 2011 o instrumentih in postopkih denarne politike Eurosistema (UL L 331, 14.12.2011, str. 1).

(2) Sklep ECB/2013/6 z dne 20. marca 2013 o pravilih v zvezi z uporabo lastnih nekritih bančnih obveznic, za katere jamči država, kot zavarovanja pri operacijah denarne politike Eurosistema (UL L 95, 5.4.2013, str. 22).

(3) Sklep ECB/2013/35 z dne 26. septembra 2013 o dodatnih ukrepih v zvezi z Eurosistemovimi operacijami refinanciranja in primernostjo zavarovanja (UL L 301, 12.11.2013, str. 6).